Ражден Џьгәаҭан-иԥа Гәымба диит цәыббра 12 аҽны, Гәдоуҭа араион Дәрыԥшь ақыҭан. Иара дравторуп хкы рацәала ашәақәеи, ашәҟәқәеи. Дырмит Гәлиа, Алықьса Џьонуа, Алықьса Лашәриа, Иван Ҭарба, Кьаршьал Чачхалиа, Баграт Шьынқәба уҳәа ирацәаҩны ражәеинраалақәа ирылхны амузыка иҩуан.
"Ражден Гәымба жанрала еиуеиԥшымыз амузыкатә ԥҵамҭақәа аԥиҵеит. Апрофессионалтә композитор иаԥҵамҭақәа зегьы шьаҭас ирымаз, цәасгьы ирхоу жәлар рфольклортә мелодиақәа роуп, аԥсуа жәлар рашәақәа роуп. Ражден Гәымба иашәақәа анотақәа хаз шәҟәны иҭыҵхьеит. Иҭижьхеит "Раԥхьатәи аԥсуа асимфониа", иқыҭа Дәрыԥшь иазкны исимфониатә увертиура "Агәырӷьара", аконтатақәа "Апартиа", "Ленин", "Аԥсынтәыла – амратәыла". Ражден Гәымба илшеит композиторк иаҳасабала иаԥҵамҭақәа ажәлар ргәаҟынӡа анагара, еиҳарак илирикатә ашәақәа. Напхгара зиҭоз ахортә аколлетивқәа иманы акырџьара агастрольқәа дцахьан. Иара иҿаҳҵааз рацәоуп, дабжьгаҩын, дымҩақәҵагаҩын", ҳәа иҳәоит акомпозитор Кәасҭа Ченгьелиа.
Еицырдыруа аԥсуа композитор Ражден Гәымба иԥсҭазаара далҵит нанҳәа 21 аҽны, 2007 шықәсазы.